Subject: MTÜ-de ettapnekud seoses avalike aruteludega kaitsetööstuspargi asukoha eelvaliku lähteseisukohtade ja mõjude hindamise programmi kohta
From: Roheline Pärnumaa <[email-masked]>
To: "KM Info" <[email-masked]>, Farištamo Eller<[email-masked]>, "[email-masked]" <[email-masked]>
Date: Mon, 2 Dec 2024 17:55:42 +0200

Lugupeetud Kaitseministeerium

Täname Kaitseministeeriumi kutse eest ja teatame, et kahjuks MTÜ-del Roheline Pärnumaa ja Päästame Eesti Metsad  ei ole võimalik osaleda 3.- 5.12.2024 toimuvatel avalikel aruteludel.

Teatame käesolevaga, et jääme kõikide meie poolt esitatud seisukohtade ja ettepanekute juurde, lisame need veelkord manuses.  Palume MTÜ-de Roheline Pärnumaa ja Päästame Eesti Metsad ettepanekuid arvesse võtta ja kõikidel avalikel aruteludel tutvustada.

Teatame täiendavalt, et MTÜ-d Roheline Pärnumaa ja Päästame Eesti metsad toetavad Päraküla seltsi seisukohti ja välistatud peab olema Männiku kaitsealuse jõe ja mere ohustamine, samuti kõik vääriselupaigad ja Natura elupaigad tuleb säilitada. 

Kahetsusväärselt on tekkinud mulje, et otsustajad ei arvesta kuigivõrd esitatud ettepanekutega, vaid püütakse sisulise menetluse asemel näiliselt korrektne planeerimisprotsess läbi viia.  

Pole põhjendatud ära jätta planeeringualadel elustiku uuringud ja planeeringualade valiku olulise kriteeriumina jätta arvestamata loodusväärtused. 
Rõhutame ja kordame üle, et elustiku andmed eelvalikuks mõeldud alade kohta sisuliselt puuduvad: planeeringualadel tuleb läbi viia linnustiku, taimestiku ja loomastiku inventuurid, sest nende alade elustiku kohta on olemas vaid üksikud juhuvaatlused. Inventuurid eeldavad põhjalikke välitöid ja need peavad keskenduma kaitstavate liikide inventeerimisele. Linnustiku osas sobib inventeerimise metoodikana kasutada Natura linnualade riiklikus seires kasutatavat metoodikat, mis hõlmab enamus kaitstavate linnuliikide tuvastamist uuritavalt alalt. Välitöödega inventuurid on võimalik teostada samas ajaraamis, mis on planeeritud nn uuringute tegemiseks. Samuti on vajalik kaasata inventeerimise ja uuringute teostamisse päriselt pädevad elustikurühmade eksperdid, kes uuritavaid liike tunnevad, suudavad neid tuvastada, teavad nende elupaigavajadust jne.

KSH koostajad ei ole ise loodusväärtuste eksperdid, vaid kasutavad ja töötlevad olemasolevaid andmeid ja kui andmeid ei ole, andmed on vananenud või andmed asendatakse nende puudumisel nö kaudsete andmetega (näiteks andmete puudumisel väidetakse, et puuduvad andmed, et aladel oleks loodusväärtusi, mis ei kajasta aga tegelikku olukorda), siis toimuks vaid näiline hindamine või isegi ekslike järelduste reaalsusena esitamine.

Kaitseministeeriumi nõusolek eelistada ja kasutada alasid, mis pole loodusväärtuste vaatest olulised, on tervitatav, kuid võib MTÜ-de seisukohti arvestamata jättes jääda tühjaks lubaduseks. Eestis leidub alasid, kus on loodus ja ökosüsteemid suurel määral hävinud, tööstusele tuleb leida alad, mis on juba ökosüsteemidelt ära võetud. 

Samuti on väga oluline programmis ette näha arenduse järgne rohevõrgustiku toimivuse hindamine ja mõjude kompenseerimiseks vajalike meetmete väljatöötamine - kui arendus mõjutab niigi halvas seisundis rohevõrgustiku toimivust, siis peab rakendama muudest arendustest loobumist, intensiivse (metsa)majandustegevuse piiranguid alal jmt rohevõrgustiku seisundit taastavaid meetmeid. 

Paistab kummaline, et osad eelvaliku alad on juba valikust eemaldatud Kaitseministeeriumi poolt 05.11.2024 Kliimaministeeriumile esitatud taotluse nr 12-7/24/51 alusel, välja on jäetud Lääne maakonna alad ja Kaitseministeeriumile on juba üle antud Pärnu ja Ida- Viru maakonna alad Kliimaministeeriumi käskkirja 21.11.2024 nr 1-2/24/463, kuid kaitseministeeriumi kodulehel olev kaitsetööstuspargi infos eelvaliku alade vähendamise muudatust ei leidu.  Kodulehel leiduva info põhjal https://kaitseministeerium.ee/et/planeeringud/kaitsetoostuspark, arutelu Läänemaa ala kohta siiski toimub, mis jääb arusaamatuks.

Lugupidamisega
Riina Georg

MTÜ Roheline Pärnumaa seaduslik esindaja

MTÜde Päästame Eesti Mestad ja Roheline Pärnumaa nimel